**पणिनीयसिद्धान्तानाम् आधुनिकभाषासु समन्वयः**

**विषयः** - **पणिनीयसिद्धान्तानाम् आधुनिकभाषासु समन्वयः**

**आवश्यकता – अनुसारके (Language accessor) जायमानदोषाणां परिष्कारः**

पाणिनिः अष्टाध्यायीनामकं ग्रन्थराजं जग्रन्थ। ग्रन्थेऽस्मिन् विवृताः नैके भाषासिद्धान्ताः आधुनिकभाषास्वपि समन्विताः भवन्ति। एतदवगन्तुं वयं प्रथमं तस्य सिद्धान्तान् सिंहावलोकनतया पश्यामः। तस्य पाणिनेः सर्वेऽपि सिद्धान्ताः समाचारसङ्केतम् (Information coding), तस्य प्रवाहञ्च(Information flow) आश्रित्य संरचिताः। वक्ता स्वबुद्धौ विद्यमानं समाचारं (Information) स्पष्टमन्यस्मै बोधयितुं भाषां प्रयुणक्ति। वक्त्ता स्वाभिमतं समाचारं (Information) मनसिकृत्य तत्स्फुटयितुमक्षरपदसमुदायं वाक्यादिकं प्रयुङ्क्ते। तत्र प्रत्येकमक्षरादेः कश्चन कश्चन समाचारांशः सङ्केतितो (coded) भवति। समुदायेन सम्पूर्णः समाचारः सङ्केतितो भवति। स च समाचारः भाषाभेदरहितः सर्वभाषाभिव्यक्तियोग्यश्च। समाचारोऽयं वाक्यादिषु कुत्र कथं कियच्च भवतीति विज्ञाय तदनुगुणं स व्याकरणं निरमात्।

सर्वस्यामपि भाषायां समाचारोऽयं द्विधा विभक्तुं शक्यते।

1. नैघण्टुकसमाचारः (Content Information): निघण्टुपदेषु (Lexical words) विद्यमानः समाचारः । प्रयः एते सर्वेऽपि वाचकाः भवन्ति। लोके कश्चनार्थः पदान्तरसहकारं विना प्रतीयते। यथा संस्कृते- राम, विद्यालय, कूपी इत्यादीनि।

2. साम्बन्धिकसमाचारः (Relation Information) सम्बन्धवाचकपदेषु विद्यमानः समाचारः। एतानि सम्बन्धवाचकानि पदानि प्रायः निघण्टुषु न भवन्ति। एतानि द्योतकानि भवन्ति। एतानि प्रायः भाषापरिशीलनविद्भिः भाषापरिशीलनाय विशेषतया पृथक्कृतानि।

यथा हिन्दीभाषायाम्– को, की, से इत्यादीनि।

तेलुगुभाषायाम्- नि, योक्क, नुंडि इत्यादीनि।

अस्माकं व्यवहारे दृश्यमानानि सर्वाणि वाक्यानि एतदुभयात्मकानि (CI words + RI words)। एकेन उदाहरणेन भाषासु कथमेतदुभयं सङ्केतितं भवतीति पश्यामः। प्रथमं वक्ता (आत्मा) विवक्षितार्थं प्रकटयेयमिति निश्चित्य मनसा युज्यते, तत्र सर्वविधान् समाचारबोधकशब्दान् निश्चिनोति। तत्र कानिचित् नैघण्टुकसमाचारबोधकानि, कानिचित् साम्बन्धसमाचारबोधकानि। ततश्च आन्तरशारीरकी चेष्टा भवति। ततश्च वाक्यादिकमुच्चरयति।

कस्यचिद्वक्तुः मनसि कञ्चन समाचारं वक्तुमिच्छास्ति। स च समाचारः- रामरूपकर्ता बाणप्रयोगरूपक्रियया रावणं प्राणविरहितं कृतवान् इत्याकारकः। अयं समाचारः सर्वस्यां भाषायामभिवक्तुं (सङ्केतयितुम्) शक्यः। यथा-

1.अ तॆलुगुभाषायां यथा- रामुडु बाणन्तो रावणुनि चम्पॆनु इति वाक्यं प्रयुज्यते।

1.आ हिन्दीभाषायाम्- राम ने बाण से रावण को मारा था।

1.इ आङ्ग्लभाषायाम्- Raama killed RavaNa with an arrow.

1.ई संस्कृते- रामो बाणेन रावणं जघान।

एतेषु वाक्येषु पूर्वोक्तः समाचारः कुत्र कुत्र सङ्केतितः इत्यादिविचारः सामान्यैः जनैः न क्रियते। परन्तु सर्वेषां जनानां बोधश्च भवति। सर्वे वयम् एतादृशानंशान् अपरिगणय्य एव वाक्यानि प्रयुञ्ज्महि। श्रोतारोऽपि वाक्यादिकं श्रुत्वा तदनुगुणं वक्तुः अर्थं तात्पर्यञ्चावगच्छन्ति, परन्तु पूर्वोक्तसङ्केतविषये चिन्तनं न कुर्वन्ति । तादृशांशपरिशीलनं भगवता पाणिनिना विहितम्। अतः एतस्य पाणिनेः व्याकरणं पठ्यते चेत् सर्वस्य समाचारस्य परिशीलनं कृतमेव भवति। तस्य प्रकटनमेव सर्वाभिः भाषाभिः क्रयते। तेन सर्वस्याः भाषायाः चिन्तनं कृतमेव भवति। तेन अनुसारकमध्ये दोषाः परिष्कर्तुं शक्यन्ते। अत एतदवगन्तुं संस्कृतभाषायां समाचारस्य सङ्केतः (Information code) कथं क्रियत इति, वाक्यादिषु चास्य प्रवाहः (Information flow) कथं भवतीति पाणिनिना निर्दिष्टमिति ज्ञातव्यम्।

तस्य पाणिनेः सर्वाणि सूत्राणि एतदाधृत्यैव निर्मितानि। पाणिनिः सर्वविधसमाचारं सर्वविधानि वाक्यानि च परिशील्य समाचारे कीलकांशान् तेषां तत्त्वानि च अवगत्य, स सोंऽशः कथं सङ्केतीक्रियते इति विवेचितवान्। समाचारे प्रत्येकं कीलकमंशं श्रृङ्गिग्राहकतया पृथक्पृथक् विमृश्य तस्य तस्य कर्तृकर्मादिविभागेन नामाङ्कनमकार्षीत्। तथैव भाषायाः तत्त्वं वक्तुः स्वभावञ्च आलोढीकृत्य स अनभिहिते इति सूत्रं रचयामासेति वचनं नितान्तसत्यं प्रतिभाति। लोके अभीप्सितार्थः लब्धश्चेत् तं लब्धुं न कोऽपि कमपि यत्नं पुनः करोति। तथैव कर्तृरूपार्थः केनचिदुक्तश्चेत् पुनः तद्वक्तुं न कोऽपि प्रत्ययः यतते। एतदेवानभिहित इति सूत्ररूपेण पाणिनिना घोषितम्।

एवंविधे समाचारपरिशीलनाख्ये सङ्क्लिष्टे कर्मणि सारल्यसम्पादनाय स्पष्टं प्रतिपादनाय स्पष्टप्रतिपत्तये च पाणिनिना नैके स्थान्यादेशागमप्रत्ययादयः कृत्रिमत्वेन कल्पिताः।

तस्य भाषापरिशीलनं केवलं संस्कृतभाषायाः सीमतं नास्ति, भाषासामान्यम् (अर्थात् समाः भाषाः) अर्थदृष्ट्या एतान्नियमाननुसरति। एतदितोऽपि विपुलतया अवगन्तुं तस्य साङ्केतिकपरिभाषिकपदानाम् अधिकतरं ज्ञानमपेक्षितं भवति। तदर्थं पूर्वोक्तं (1. ई.) वाक्यं पश्यामः। तत्र प्रसङ्गे वक्तुः बुद्धौ समाचारः- रामरूपकर्ता बाणप्रयोगरूपक्रियया रावणं प्राणविरहितं कृतवान् इत्याकारकः (इति पूर्वमेव सूचितम्)। तद्बोधयितुं तेनोक्तं सङ्केतितं वाक्यं (1.ई) रामो बाणेन रावणं जघानेति। अस्मिन् सम्पूर्णे समाचारे कीलकांशाः (स्थूलांशाः) के इति प्रथमं विचारणीयम्, ततः परं स सोंऽशः वाक्येऽस्मिन् कुत्र निक्षिप्त इति विचारयिष्यामः। सर्वत्र समाचारे कीलकांशाः यथा-

2.अ. क्रियाविषयकसमाचारः, क्रियाकालादिसमाचारः,

2.आ. क्रियाकर्तृसमाचारः, क्रियाफल(कर्म)समाचारः

2.इ. क्रियासाधनादिसमाचारः , कर्तृविशेणसमाचारः , कर्मविशेषणसमाचारः, क्रियाविशेषणसमाचारः

उपर्युक्ताः सर्वेऽपि अंशाः सर्वभषासमाः। तत्र भाषाविशेष(संस्कृतादि)प्रसक्तिः नास्ति। सर्वस्या अपि भाषाया वाक्येषु एतान् समाचारविशेषान् भिन्नभिन्नप्रकारैः वक्तुं शक्नुमः। पाणिनिः संस्कृतवाक्येषु एते समाचारविशेषाः कुत्र कुत्र वर्तन्ते इति यथायथम् अवगतवान्। तान् स्पष्टं निगदितुं स तेष्वपि अवान्तरभेदान् कृत्वा तस्य समाचारस्य प्रवाहसरणिं दर्शयामास। यथा-

3. अ. सामान्यकर्त्राश्रयसमाचारः, सामान्यकर्माश्रयसमाचारः

3. आ. विशेषकर्त्राश्रयसमाचारः, विशेषकर्माश्रयसमाचारः

3. इ. वाक्ये तेषां सम्बन्धसङ्केतसमाचारः

3. ई. अभिहितसमाचारः।

1.. ई. वाक्ये एते समाचाराः कुत्र कुत्र सङ्केतिताः इति विचारयामः। पूर्वोक्तवाक्ये पदचतुष्टयं वर्तते। यथा- 4.अ. रामः, 4.आ. बाणेन, 4. इ रावणम्, 4. ई.. जघान इति।

एतेषु सर्वेषु प्रधानं पदं जघान इति क्रियाबोधकत्वात्। तद्विषये इदानीं विचारयामः। जघानेति तिङन्तं पदम्। संस्कृतभाषायां तिङन्ते पदे बहवः समाचारकीलकांशाः निर्दिष्टाः भवन्ति। तिङन्ते पदे भागद्वयं भवति 1. धातुः 2. प्रत्ययः इति। धातुः क्रियासमाचारं क्रियाफलसमाचारं च सङ्केतयति, क्रिया नाम अवस्थाभेदाश्रयः। बहूनामवान्तरक्रियाणां समूहरूपा च। क्रियाफलं नाम यत्प्राप्तुं क्रिया आरभ्यते, यत्प्राप्त्यनन्तरं सा क्रिया त्यज्यते तत्। एतदुभयसमाचारं धातुः ददाति। प्रत्ययो नाम अर्थबोधकः। अत्र क्रियासम्बन्धिनः विशेषार्थबोधकाः इत्यर्थः। एते प्रत्ययाः वर्तमानादिकालसमाचारं विध्यादिभावसमाचारं कर्त्रादिसमाचारञ्च सङ्केतयन्ति। एवञ्च धातुतिङ्प्रत्ययसंयोगात्मकं तिङन्तपदम् एतदुभयविधसमाचारं सङ्केतयति।

प्रकृते जघान इत्यत्र हन-धातुः लिट्-प्रत्ययश्च वर्तते। हनधातुः प्राणवियोगरूपफलसमाचारम्, प्राणवियोगानुकूलक्रियारूपव्यापारसमाचारं च बोधयति। लिट्-प्रत्ययः तस्याः क्रियायाः अनद्यतनभूतत्वम्, परोक्षत्वं कर्तृत्वञ्च सङ्केतयति। कर्ता नाम क्रियाः स्वन्त्रतया यः निर्वर्तयति सः। स्वतन्त्रतया फलप्राप्तये यतमानः इत्यर्थः। अयं लिट्-प्रत्ययः संस्कृतभाषायाः व्यवहारे न श्रूयते, एष प्रत्ययः स्फुटतया अर्थबोधनाय शास्त्रप्रक्रियानिर्वाहाय च पाणिनिना कल्पितः, तथा अस्य स्थाने णल्-रूपः आदेशोऽपि कल्पितः। लक्ष्ये श्रूयमाणः प्रत्ययविशेषस्तु अ इत्येव। अतः अयमकार एव कालाद्यर्थरूपसमाचारान् सङ्केतयति इति वक्तव्यम्।

राम इति पदं तु कर्तृविशेषं बोधयति। यतः कर्तृत्वरूपसमाचारः लिट् इत्यनेन सङ्केतित इति पूर्वमेवोक्तम्। तेन प्रत्ययेन कर्तृत्वं सूचयति चेदपि तत्कर्तृत्वं सामान्यमेव। विशेषतया स कर्ता क इति समाचारः न सङ्केतितः। स कर्ता अयमेवेति समाचारं राम इति पदं सूचयति। रामः इत्यत्र विसर्गः तस्य कर्तृत्वस्य अभिहितत्वसमाचारं सूचयति। एताभ्यां कारणाभ्यामेव रामाभिन्नकर्तृक इति शाब्दबोध इति उच्यते।

रावणम् इति पदं कर्मसामान्यकर्मविशेषसमाचारं सङ्केतयति। कर्म नाम क्रियाफलस्य आश्रयः। प्रकृते जघान इत्यत्र क्रिया प्राणवियोगानुकूला क्रिया, क्रियाफलं प्राणवियोगः, तस्य आश्रयः रावणः। एवम्भूतं विशेषं कर्म अत्र वाक्ये रावण इत्यनेन सङ्केतीक्रियते। अम् इति तु सामान्यकर्मसमाचारं ददाति। तस्य प्रतीतिः कर्मणि प्रयोगे व्यक्तं भवति।

बाणेन इति पदं क्रियायाः प्राणवियोगानुकूलरूपायाः साधनसमाचारं सङ्केतयति। एवञ्च रामाभिन्नकर्तृकः रावणाभिन्नकर्मकः बाणकरणकः भूतानद्यतनपरोक्षऱकालिको प्राणवियोगानुकूलो व्यापार इति बोधो भवति।

एवम्प्रकारेण पूर्वोक्तः सर्वोऽपि समाचारः संस्कृतभाषागतेषु एतेषु चतुर्षु पदेषु कथं सङ्केतितः इति पाणिनिना परिशीलितमिति विवेचितम् अस्माभिः। एतच्च समाचारसङ्केतपरिशीलनं न केवलं संस्कृतभाषायां नापि केवलं भारतीयभाषाणाम् अपि तु सर्वासामपि भाषाणां समाचारसङ्केतप्रवाहप्रसङ्गे मौलिककीलकांशान् प्रददाति। इतः पूर्वं पाणिनेः व्याकरणमाधारीकृत्य येंऽशाः समाचारे कीलकीभूताः ते सर्वासु भाषासु तथैव भवन्ति। परन्तु तेषां सङ्केतेषु तथा प्रवाहे च यथाभाषं भेदाः भवन्ति। एतदनुगुणं भाषान्तरेषु कथं पूर्वं कथिताः समाचारकीलकांशाः सन्तीति पश्यामः। तानि वाक्यानि यथा-

1.अ तॆलुगुभाषायां यथा- रामुडु बाणन्तो रावणुनि चम्पॆनु इति वाक्यं प्रयुज्यते।

1.आ हिन्दीभाषायाम्- राम ने बाण से रावण को मारा था।

1.इ आङ्ग्लभाषायाम्- Raama killed RavaNa with an arrow.

एतेषु सर्वेषु वाक्येषु पाणिनिना परिशीलिताः समाचारकीलकांशाः सन्त्येव। ते च यथा-

2.अ. क्रियाविषयकसमाचारः, क्रियाकालादिसमाचारः,

2.आ. क्रियाकर्तृसमाचारः, क्रियाफल(कर्म)समाचारः

2.इ. क्रियासाधनादिसमाचारः , कर्तृविशेणसमाचारः , कर्मविशेषणसमाचारः, क्रियाविशेषणसमाचारः

3. अ. सामान्यकर्त्राश्रयसमाचारः, सामान्यकर्माश्रयसमाचारः

3. आ. विशेषकर्त्राश्रयसमाचारः, विशेषकर्माश्रयसमाचारः

3. इ. वाक्ये तेषां सम्बन्धसङ्केतसमाचारः

3. ई. अभिहितसमाचारः।

एतेषु वाक्येषु सर्वत्रापि एतेंऽशाः सन्ति। यतः सर्वत्रापि कस्याश्चित् क्रियायाः समाचारो विद्यते। तस्याः क्रियायाः कालविषयसमाचारोऽपि वर्तते, तथा क्रियाकर्तृसमाचारः, क्रियाकर्मसमाचारः, सामान्यकर्तृसमाचारः, कर्तृविशेषसमाचारः, सामान्यकर्मसमाचारः, कर्मविशेषसमाचारः एते सर्वेंऽप्यंशाः तस्याः तस्याः भाषायाः सङ्केतशब्दावल्यनुसारं सङ्केतीकृताः सन्ति। तत्र एतावान् भेदः- तत्तद्भाषीयाः प्रत्ययविशेषाः संयुक्ताः सन्ति। अत्र एतेषु वाक्येषु क्रियापदानि- चम्पॆनु, मारा था, killed इति। एतानि त्रीण्यपि पदानि क्रियासमाचारं क्रियाफलसमाचारं सामान्यकर्तृसमाचारं च बोधयन्ति। तस्याः क्रियायाः विशेषकर्तारं राम इति पदमेव बोधयति। सामान्यक्रियाफलाश्रयसमाचारतत्सङ्केतः नु, को, इति आभ्यां क्रियते। विशेषक्रियाश्रयसमाचारः रावण इत्यनेन क्रियते। क्रियासाधनरूपः समाचारः एवञ्चात्रापि रा